برتانیا رسماً له اروپايي ټولنې څخه ووتله
تر درې نیم کاله مذاکراتو او سیاسي جنجالونو وروسته بریتانیه پرون جمعه پر رسمي ډول له اروپايي ټولنې څخه ووتله. 
د رویټز خبري اژانس د راپور له مخې له اروپايي ټولنې څخه د برتانیا د وتلو په مناسبت یو شمیر ملاتړي یې د خوشالۍ په ښودلو د دغه هیواد د پارلمان مخې ته راټول شوي و. د برتانیې صدراعظم له اروپايي ټولنې څخه د دغه هیواد وتل یوه تاریخي پرېکړه بللې او پر خلکو یې د یووالي غږ کړی دی. برتانیه له تېرو ۴۷ کلونو راهیسي د اروپايي ټولنې غړې وه. په اروپايي ټولنې کې د برتانیا استازي هم له دغې ټولنې څخه خپلو کورونو ته ستانه شوي. له دغې اتحادیې څخه د برتانیا د تلو بهیر ډېر لانجمن وو او په ترڅ کې يې د برتانیا دوه صدراعظمانو هم استعفاوې وکړې. د برتانیا د وتلو لپاره د جنوري ۳۱ نیټه اعلان شوې وه. د چهارشنبې په ورځ د اروپايي اتحادیې پارلمان خپل ۷۳ برتانوي همکارانو ته د خدای پامانۍ مراسمو برابر کړي وو. د اروپايي اتحادیې په پارلمان کې د بریکزت ملاتړو دا کار ستایلی دی. ناجل فاریج په دغې ټولنې کې د برتانیا استازی و. هغه وايي "موږ ځو، آزادي، دیموکراسي او خپل حکومت، موږ وګټله." خو د دغې معاملې یو شمېر منتقدین بیا خواشيني دي. د اروپايي اتحادیې په پارلمان کې د بلجیم استازی ګوی ورهاوشتادت وايي "ټول به د برتانیا استازو پسې خفه وي، ټولو پسې نه، د بیلګې په توګه زه فکر نه کوم موږ ښاغلي فاریج پسې خفه شو، خو نورو ټولو پسې، هو." په اروپايي ټولنې کې د امریکا پخوانی سفیر چارلي ریز وايي: "ډېر خلک دا فکر کوي چې د تېرو دریو، دریو نیم کلونو بحث په نتیجه کې بریکزت وشو، څه شان بریکزت دی، هر څه سره سم دي، دا کار تراوسه بشپړ شوی نه دی. په حقیقت کې د برتانیا او اروپايي اتحادیې ترمنځ د اړیکو نوي بعدونه پیل شول." د یوه راپور په اساس د مذاکراتو په نامعلوم جریان کې برتانیا نږدې پنځه اعشاریه پنځه میلیارد ډالر کلنی ناخالص عاید له لاسه ورکړی دی. د برتانیا صدراعظم بوریس جانسن چې د پنجشنبې په ورځ یې د امریکا د بهرنیو چارو وزیر میلمه وو، د ۲۰۲۰ کال تر پای له اروپايي اتحادیې سره مذاکرات ناشونې وبلل. جانسن غواړي چې له اروپا څخه بهر، امریکا سره ډیر ژر سوداګریز توافق ته ورسیږي.